Οικογένεια Πετράκη

Η οικογένεια Πετράκη είναι παλαιά οικογένεια ιερωμένων και πολιτικών. Η καταγωγή της είναι από την Δημητσάνα και το αρχικό επώνυμο ήταν Καράκαλλος (και Καράκαλος ή Καρακαλάς), όπου στη συνέχεια μετονομάστηκε σε Παπασταμάτης ή Πετράκης. Η μεγάλη ιστορική και εκκλησιαστική οικογένεια Καράκκαλου ανέδειξε πολλούς Επισκόπους και δύο Πατριάρχες, τον οικουμενικό πατριάρχη Κωνσταντινουπόλεως Κύριλλο Ε’ (1748-1751) και τον πατριάρχη Ιεροσολύμων Θεοφάνη Γ’ (1608-1644) και ήταν ιδρυτές της Μονής Καρακάλλου στο Άγιο Όρος. 

Το όνομα προήλθε από τον Πέτρο Παπασταμάτη, γιος του ιερέα Σταμάτη Καράκαλλου, όταν το 1673, κατέβηκε στην Αθήνα και έγινε μοναχός στην Μονή του Αγίου Ιωάννη του Καρέα, στον Υμηττό. Έλαβε το όνομα Παρθένιος, αλλά διατήρησε το υποκοριστικό του κοσμικού όνοματός του, Πετράκης, εγκαταστάθηκε στην Αθήνα και ανακαίνισε την Μονή Ασωμάτων Ταξιαρχών, η οποία αποκαλείται πλέον, Μονή Πετράκη. 

Από τότε μέχρι και το 1840 οι ηγούμενοι (οκτώ συνολικά) της μονής προέρχονταν αποκλειστικά από την οικογένεια Πετράκη. Τα ονόματα των οκτώ ηγουμένων, οι περισσότεροι εκ των οποίων ήταν και ιατροί, είναι: Παρθένιος Α΄, Ιωακείμ, Δαμασκηνός, Σεραφείμ, Παρθένιος Β΄, Άνθιμος, Διονύσιος Α΄ και Διονύσιος Β΄. Από την ίδια οικογένεια προέρχεται και ο Ανάργυρος Πετράκης, ο οποίος δεν ακολούθησε την οικογενειακή παράδοση και ασχολήθηκε με την πολιτική εκλεγόμενος βουλευτής και δήμαρχος Αθηναίων.

 Μέλη 
 Σταμάτης Καράκαλλος, ιερέας.
 Πέτρος Παπασταμάτης, ιατροφιλόσοφος, μοναχός και ιδρυτής της Ιεράς Μονής Ασωμάτων-Πετράκη
 Διονύσιος Β΄ Πετράκης, ηγούμενος της Ιεράς Μονής Ασωμάτων-Πετράκη
 Παρθένιος Πετράκης, ηγούμενος Ιεράς Μονής Ασωμάτων-Πετράκη
 Ανάργυρος Πετράκης, δήμαρχος Αθηναίων, βουλευτής και γιος του Παρθένιου
 Περικλής Πετράκης, υπουργός και γιος του Ανάργυρου
 Πηνελόπη Πετράκη, σύζυγος Δημητρίου Μιαούλη και κόρη του Αναργυρου
 Αικατερίνη Πετράκη, σύζυγος Ιωάννου Κριεζή και κόρη του Αναργυρου
 Ασπασία Πετράκη, σύζυγος Ιάκωβου Αργυρόπουλου
 Περικλής Αργυρόπουλος, ναύαρχος και γιος της Ασπασίας
 Ελένη  Αργυροπούλου, σύζυγος Πέτρου Μάνου και κόρη του Περικλή
 Ασπασία Μάνου, σύζυγος του Βασιλιά Αλέξανδρου της Ελλάδας και κόρη της Ελένης
 Πριγκίπισσα Αλεξάνδρα της Ελλάδας, Βασίλισσα της Γιουγκοσλαβίας, σύζυγος του Πέτρου Β΄ της Γιουγκοσλαβίας και κόρη της Ασπασίας
 Αλέξανδρος Β΄ της Γιουγκοσλαβίας, διάδοχος του θρόνου και γιος της Αλεξάνδρας
 Πολυχρόνης Καράκαλος (ή Καράκαλλος), σχολάρχης της Σχολής της Βυτίνας.
 Ευθύμιος Καράκαλος, νομικός, δικαστικός, πολιτικός και συγγραφέας.
 Ιωάννης Καράκαλος.
 Τηλέμαχος Καράκαλος, ολυμπιονίκης της σπάθης (1896), υποστράτηγος, συγγραφέας και καθηγητής ιστορίας και γεωγραφίας στη Σχολή Ευελπίδων.
 Πέτρος Καράκαλος, γενικός επιθεωρητής των Ταχυδρομείων και Τηλεγραφείων του Ελληνικού Κράτους.